DA Den Europæiske Unions Tidende C 72/8

Høringskonsulentens endelige rapport (1)

Rentederivater i schweizerfranc

(CHF LIBOR)

(AT.39924)

(2015/C 72/06)

Den 24. juli 2013 indledte Europa-Kommissionen (»Kommissionen«) proceduren efter artikel 11, stk. 6, i forordning (EF) nr. 1/2003 (2) over for The Royal Bank of Scotland Group plc, The Royal Bank of Scotland plc (»RBS«), JPMorgan Chase & Co, og JPMorgan Chase Bank National Association (»JPMorgan«) (samlet benævnt »parterne«).

Efter forligsforhandlingerne og indgivelsen af forligsindlæg i henhold til artikel 10a, stk. 2, i forordning (EF) nr. 773/2004 (3) vedtog Kommissionen den 23. september 2014 en klagepunktsmeddelelse, hvoraf det fremgår, at RBS og JPMorgan mellem den 6. marts 2008 og den 13. juli 2009 har deltaget i en overtrædelse af artikel 101 i traktaten om Den Europæiske Unions funktionsmåde og artikel 53 i EØS-aftalen.

Overtrædelsen vedrører markedet for rentederivater i schweizerfranc. Ifølge klagepunktsmeddelelsen deltog parterne i en konkurrencebegrænsende praksis, som bestod i en nært forbundet række hændelser, der alle havde til formål at begrænse og/eller fordreje konkurrencen inden for sektoren for rentederivater i schweizerfranc. Med henblik herpå drøftede parterne indberetningerne af CHF LIBOR-renten ud fra den forståelse, at mindst en af de børshandlere, der deltog i drøftelserne, kunne opnå en fordelagtig handelsposition ved handel med rentederivater i schweizerfranc. Disse drøftelser blev til tider suppleret af udveksling af oplysninger om nuværende og fremtidige handelspositioner og tilsigtede priser.

Parternes respektive svar på klagepunktsmeddelelsen bekræftede, at den afspejlede indholdet af deres forligsindlæg.

Jeg har i henhold til artikel 16 i afgørelse 2011/695/EU undersøgt, om udkastet til afgørelse, der er rettet til parterne, kun omhandler klagepunkter, som parterne har haft mulighed for at fremsætte bemærkninger til, og konkluderet, at det er tilfældet i denne sag.

I betragtning af ovenstående, og eftersom parterne ikke har fremsat anmodninger eller klager til mig (4), finder jeg derfor, at deres proceduremæssige rettigheder i denne sag er blevet respekteret.

Bruxelles, den 17. oktober 2014. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Ifølge artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).